Document ID: 32014D0089

DEĊIŻJONI TA’ IMPLIMENTAZZJONI TAL-KUMMISSJONI
tal-14 ta’ Frar 2014
dwar proġett bi prova għall-implimentazzjoni tal-obbligi ta’ kooperazzjoni amministrattiva deskritti fid-Direttiva 2007/59/KE tal-Parlament Ewropew u tal-Kunsill permezz tas-Sistema ta’ Informazzjoni tas-Suq Intern
(Test b’relevanza għaż-ŻEE)
(2014/89/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1024/2012 tal-Parlament Ewropew u tal-Kunsill tal-25 ta’ Ottubru 2012 dwar il-kooperazzjoni amministrattiva permezz tas-Sistema ta’ Informazzjoni tas-Suq Intern u li jħassar id-Deċiżjoni tal-Kummissjoni 2008/49/KE (“ir-Regolament tal-IMI”) (1), u b’mod partikolari l-Artikolu 4(1) tiegħu,
Billi:
(1)
Is-Sistema ta’ Informazzjoni tas-Suq Intern (“IMI”), li ġiet stabbilita mir-Regolament tal-IMI, hija softwer aċċessibbli permezz tal-Internet, żviluppata mill-Kummissjoni f’kooperazzjoni mal-Istati Membri, sabiex tassisti lill-Istati Membri fl-implimentazzjoni prattika tar-rekwiżiti relatati mal-iskambju ta’ informazzjoni stabbiliti fl-atti tal-Unjoni rigward is-suq intern billi tipprovdi mekkaniżmu ċentrali ta’ komunikazzjoni biex jiffaċilita l-iskambju transfruntieri ta’ informazzjoni u assistenza reċiproka.
(2)
Id-Direttiva 2007/59/KE tal-Parlament Ewropew u tal-Kunsill (2) tistabbilixi ċerti regoli komuni għaċ-ċertifikazzjoni ta’ sewwieqa tal-ferrovija biex jingħelbu d-differenzi nazzjonali u b’hekk tikkontribwixxi għall-għanijiet tal-politiki tal-Unjoni dwar il-libertà ta’ moviment tal-ħaddiema, il-libertà tal-istabbilità u l-libertà li tipprovdi servizzi fil-kuntest tal-politika komuni tat-trasport, sabiex ikun aktar faċli għas-sewwieqa tal-ferrovija biex jiċċaqalqu minn Stat Membru għal ieħor. Dan jinkludi, b’mod partikolari, l-interkonnessjoni tar-reġistri nazzjonali tal-liċenzji u taċ-ċertifikati tas-sewwieqa tal-ferrovija.
(3)
L-Aġenzija Ferrovjarja Ewropea (AFE) stabbilita mir-Regolament (KE) Nru 881/2004 tal-Parlament Ewropew u tal-Kunsill (3) ġiet stabbilità biex tappoġġa lill-Kummissjoni biex tiżgura approċċ armonizzat għall-interoperabbiltà u għas-sikurezza tal-ferroviji fl-Unjoni.
(4)
“Feasibility Study of Interoperable Registers of Train Driving Licences and Complementary Certificates” mill-AFE u adottat fit-2 ta’ April 2013, qies li l-IMI kienet għodda xierqa biex jiġi implimentat skambju ta’ informazzjoni bejn ir-reġistri tal-liċenzja nazzjonali u rrakkomanda li jiġi organizzat proġett bi prova.
(5)
Id-Deċiżjoni tal-Kummissjoni 2010/17/KE (4) tistabbilixxi li l-Aġenzija Ferrovjarja Ewropea hija responsabbli għall-monitoraġġ u għar-rapportar dwar it-tħaddim tal-proġett bi prova. Ir-Regolament tal-IMI jirrikjedi lill-Kummissjoni biex tevalwa r-riżultat tal-proġett bi prova.
(6)
Il-miżuri stabbiliti f’din id-Deċiżjoni huma skont l-opinjoni tal-Kumitat tas-Sistema ta’ Informazzjoni tas-Suq Intern,
ADOTTAT DIN ID-DEĊIŻJONI:
Artikolu 1
Il-kamp ta’ applikazzjoni u l-għanijiet tal-proġett pilota
Biex tittestja l-effikaċja tas-Sistema ta’ Informazzjoni tas-Suq Intern (“IMI”) għall-implimentazzjoni tad-dospożizzjonijiet elenkati fl-Artikoli 4 u 5 hawn taħt, il-Kummissjoni twettaq proġett bi prova.
Artikolu 2
L-awtoritajiet kompetenti
Għall-finjijiet ta’ din id-Deċiżjoni, l-awtoritajiet tal-Istati Membri jkunu dawk msemmija fl-Artikolu 16 tad-Direttiva 2004/49/KE tal-Parlament Ewropew u tal-Kunsill (5) (minn issa ’l quddiem “l-awtoritajiet kompetenti”).
Artikolu 3
Monitoraġġ u rapportar
Sabiex l-Aġenzija Ferrovjarja Ewropea tissodisfa l-ħidmiet ta’ monitoraġġ u rapportar provduti fl-Artikolu 3(2) tad-Deċiżjoni 2010/17/KE, il-Kummissjoni se tipprovdi lill-Aġenzija bi statistiċi u informazzjoni dwar l-użu tal-IMI.
Artikolu 4
Kooperazzjoni amministrattiva bejn l-awtoritajiet kompetenti
1. Għall-finijiet tal-proġett bi prova, l-IMI tintuża bejn l-awtoritajiet kompetenti għall-iskambju ta’ informazzjoni stabbiliti fid-dispożizzjoni li ġejjin:
(a)
punt (b) tal-Artikolu 22(1) tad-Direttiva 2007/59/KE, rigward il-punti 4 u 5 tal-Anness I għad-Deċiżjoni 2010/17/KE;
(b)
L-Artikolu 29(2) tad-Direttiva Nru 2007/59/KE,
(c)
L-Artikolu 29(3) tad-Direttiva Nru 2007/59/KE,
(d)
punt (b) tal-Artikolu 29(4) tad-Direttiva 2007/59/KE, għat-talbiet għal aktar spezzjoni jew sospensjoni.
2. Kooperazzjoni amministrattiva skont il-paragrafu 1 tiġi implimentata fil-proċedura stabbilita fl-Anness I.
Artikolu 5
Kooperazzjoni amministrattiva bejn l-awtoritajiet kompetenti u l-Kummissjoni
1. Għall-finijiet tal-proġett bi prova, l-IMI tintuża fost l-awtoritajiet kompetenti u bejn dawk l-awtoritajiet kompetenti u l-Kummissjoni għall-iskambju ta’ informazzjoni kif stabbilit fid-dispożizzjonijiet li ġejjin:
(a)
il-punt (b) tal-Artiklu 29(4) tad-Direttiva 2007/59/KE dwar l-informazzjoni lill-Kummissjoni u lill-awtoritajiet kompetenti l-oħrajn;
(b)
il-punt (c) tal-Artiklu 29(4) tad-Direttiva 2007/59/KE dwar l-informazzjoni lill-Kummissjoni u lill-awtoritajiet kompetenti l-oħrajn;
(c)
it-tieni subparagrafu tal-Artiklu 29(4) tad-Direttiva 2007/59/KE dwar l-informazzjoni lill-Kummissjoni u lill-awtoritajiet kompetenti l-oħrajn;
(d)
l-Artikolu 29(5) tad-Direttiva 2007/59/KE, għar-riferiment lill-Kummissjoni.
2. Il-kooperazzjoni amministrattiva skont il-paragrafu 1 tiġi implimentata skont il-proċedura stabbilita fl-Anness II
Artikolu 6
L-Evalwazzjoni
1. Il-Kummissjoni twettaq evalwazzjoni tal-proġett bi prova dwar jekk l-għan stabbilit fl-Artikolu 1 inkisibx jew le u tressaq rapport lill-Parlament Ewropew u lill-Kunsill mhux aktar tard minn tliet snin wara li tibda tqis il-kriterji li ġejjin:
(a)
kwistjonijiet tal-protezzjoni tad-dejta;
(b)
il-kosteffettività;
(c)
funzjonalitajiet ta’ traduzzjoni effettivi;
(d)
użu faċli;
(e)
sodisfazzjoni ġenerali tal-utent.
2. L-evalwazzjoni tal-proġett bi prova tiġi bbażata fuq l-informazzjoni statistika miġbura mill-IMI u fuq l-opinjoni mill-parteċipanti, inkluż mill-inqas wieħed ta’ utent minn fuq l-Internet indirizzata lill-awtoritajiet kompetenti.
Artikolu 7
Id-dħul fis-seħħ
Din id-Deċiżjoni tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fi Brussell, l-14 ta’ Frar 2014.

Labels: 10
8
9
12
15